b'\n_START_ARTICLE_\nEdie Adams\n_START_PARAGRAPH_\nElizabeth Edith \xe2\x80\x9dEdie\xe2\x80\x9d Adams (alk. Enke; 16. huhtikuuta 1927 \xe2\x80\x93 15. lokakuuta 2008) oli yhdysvaltalainen n\xc3\xa4yttelij\xc3\xa4 ja laulaja, joka esiintyi uransa aikana niin televisiossa, elokuvissa kuin Broadwayll\xc3\xa4kin. Lis\xc3\xa4ksi h\xc3\xa4net muistetaan Muriel-sikarimerkin pitk\xc3\xa4aikaisena mainoskasvona._NEWLINE_Elizabeth Edith Enke syntyi Pennsylvanian Kingstonissa. Adams on h\xc3\xa4nen \xc3\xa4itins\xc3\xa4 tytt\xc3\xb6nimi. H\xc3\xa4n valmistui Juilliard School of Musicista ja Columbia School of Dramasta._NEWLINE_Adams debytoi Broadwayll\xc3\xa4 Leonard Bernsteinin musikaalissa Wonderful Town vuonna 1953. H\xc3\xa4n sai Tony-palkinnon roolistaan Daisy Maena vuoden 1956 musikaalissa Li\xe2\x80\x99l Abner._NEWLINE_1960-luvulla Adams esiintyi muun muassa elokuvissa Poikamiesboksi (1960), Rakkaani, tule takaisin (1961) ja Mielet\xc3\xb6n, mielet\xc3\xb6n maailma (1963). Vuonna 1963 h\xc3\xa4nell\xc3\xa4 oli televisiossa oma varieteeshow\xe2\x80\x99nsa Here\xe2\x80\x99s Edie, joka j\xc3\xa4i kuitenkin lyhytik\xc3\xa4iseksi saamistaan viidest\xc3\xa4 Emmy-ehdokkuudesta huolimatta. 1970- ja 1980-luvuilla h\xc3\xa4n esiintyi vierailevissa rooleissa monissa televisiosarjoissa, kuten Fantasy Island, Lemmenlaiva, Murhasta tuli totta ja Designing Women._NEWLINE_Adams oli kolmesti naimisissa. H\xc3\xa4nen ensimm\xc3\xa4inen puolisonsa, koomikko Ernie Kovacs, kuoli auto-onnettomuudessa 13. tammikuuta 1962. My\xc3\xb6hemm\xc3\xa4t avioliitot valokuvaaja Marty Millsin ja jazz-trumpetisti Pete Candolin kanssa p\xc3\xa4\xc3\xa4ttyiv\xc3\xa4t eroon. Adamsin ja Kovacsin tyt\xc3\xa4r Mia kuoli toisessa auto-onnettomuudessa 1982. Millsin kanssa Adamsilla oli yksi poika, Josh Mills.'